Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu /* COM/2014/0118 final - 2014/0063 (NLE) */





PASKAIDROJUMA RAKSTS Pēc Kipras lūguma piešķirt tai finanšu palīdzību no Eiropas Stabilizācijas mehānisma (ESM), 2013. gada 24. aprīlī ESM valde nolēma principā piešķirt Kiprai stabilitātes atbalstu un apstiprināja Saprašanās memorandu par īpašiem ekonomikas politikas nosacījumiem (“Saprašanās memorands”) un to, ka to paraksta Komisija ESM vārdā. 2013. gada 8. maijā ESM direktoru padome apstiprināja finanšu palīdzības līgumu. Makroekonomikas korekciju programmas mērķis ir atgūt finanšu tirgu uzticību, atjaunot stabilu makroekonomisko līdzsvaru un ļaut ekonomikai atgriezties uz ilgtspējīgas izaugsmes ceļa. Kipras makroekonomikas korekciju programmu Padome sākotnēji pieņēma 2013. gada 25. aprīlī ar Lēmumu 2013/236/ES. Pēc Regulas (ES) Nr. 472/2013 stāšanās spēkā programma tika pieņemta no jauna ar Padomes Īstenošanas lēmumu 2013/463/ES, pamatojoties uz Regulas (ES) Nr. 472/2013 7. panta 2. punktu. Vienlaikus tika atcelts Lēmums 2013/236/ES. Saskaņā ar Lēmuma 2013/463/ES 1. panta 2. punktu Komisija sadarbībā ar Eiropas Centrālo banku (ECB) un vajadzības gadījumā ar Starptautisko Valūtas fondu (SVF) ir veikusi trešo pārskatu, lai novērtētu progresu, īstenojot pieņemtos pasākumus, kā arī šo pasākumu efektivitāti un ekonomisko un sociālo ietekmi. Tā rezultātā programma būtu jāatjaunina finanšu nozares reformu, fiskālās politikas un strukturālo reformu jomā. Attiecībā uz finanšu sektoru pārskatītajā Saprašanās memorandā tiks noteikts, ka komunikācijas stratēģija par kapitāla kontroles samazināšanas un banku nozares stratēģijas īstenošanas grafiku jāizstrādā kopīgai Kipras Centrālās bankas un Finanšu ministrijas speciālo uzdevumu grupai. Turklāt pārskatītajā Saprašanās memorandā būs ietverts aicinājums savlaicīgi paziņot banku aplēses par iespējamo ietekmi uz kapitālu, rentabilitāti un seguma koeficientu, kāda būs jaunieviestajiem un turpmākajiem Eiropas Savienības (ES) noteikumiem par kapitāla prasībām un ienākumus nenesošiem kredītiem. Visbeidzot, jāpievieno jauna iedaļa par privātā sektora parādu pārstrukturēšanas tiesiskā regulējuma reformu. Atbilstīgi šiem padomiem ir jāizveido speciālo uzdevumu grupa, lai novērtētu reģistrētu zemes pārdošanas līgumu, kam nav pievienots īpašumtiesību dokuments, apjomu un un sniegtu ieteikumus šajā sakarā. Jāizveido visaptverošs reformas satvars, ar ko tiek noteiktas pienācīgas uzņēmumu un personu maksātnespējas procedūras. Visbeidzot, tiks pārskatīts Civilprocesa kodekss un tiesu reglaments, lai nodrošinātu ķīlas realizācijas pārskatītā režīma un maksātnespējas pārskatītā režīma netraucētu un efektīvu darbību. Fiskālajā politikā vispārējās valdības primārā deficīta mērķis 2014. gadam ir grozīts un patlaban ir 1,8 % no IKP. Strukturālo reformu jomā pārskatītajā Saprašanās memorandā tiks iekļauta apņemšanās īstenot valsts veselības aprūpes sistēmas pirmo posmu, vispirms definējot un pieņemot pilnīgu grafiku virzībai uz valsts veselības aprūpes sistēmu. Turklāt tiek prasīts pārskatīt politiku attiecībā uz medicīnas preču un pakalpojumu, tostarp zāļu, cenu noteikšanu un to kompensēšanu. Tāpat tiek prasīts izveidot privatizācijas struktūru. Pārskatītajā Saprašanās memorandā tiks ietverta arī apņemšanās Kiprai iesniegt rīcības plānu, lai novērstu trūkumu, kas konstatēts Ekonomiskās sadarbības un attīstības organizācijas (ESAO) globālā foruma par pārredzamības un informācijas apmaiņas jautājumiem nodokļu jomā veiktās salīdzinošās izvērtēšanas 2. posmā. Visbeidzot, jaunajā Saprašanās memorandā iekļauta prasība izstrādāt izaugsmes stratēģiju, kas balstīta uz Kipras konkurences priekšrocībām, lai palīdzētu Kipras pārvaldes iestādēm sākt strauju ekonomiskā stāvokļa uzlabošanu. Ierosinātais lēmums nodrošinās pilnīgu konsekvenci starp Līgumā par Eiropas Savienības darbību (LESD) paredzēto Savienības daudzpusējās uzraudzības sistēmu un politikas nosacījumiem, kuri ir finanšu palīdzības pamatā. Sevišķi Regulas (ES) Nr. 472/2013 10. pantā paredzēta konsekvence ziņošanas un uzraudzības pienākumos. 2014/0063 (NLE) Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2013. gada 21. maija Regulu (ES) Nr. 472/2013 par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības[1], un jo īpaši tās 7. panta 2. un 5. punktu, ņemot vērā Eiropas Komisijas priekšlikumu, tā kā: (1) Regulu (ES) Nr. 472/2013 piemēro dalībvalstīm, kuras tās spēkā stāšanās brīdī jau saņem finanšu palīdzību, ieskaitot no Eiropas Stabilizācijas mehānisma (ESM). (2) Regulā (ES) Nr. 472/2013 izklāstīti noteikumi dalībvalstu, kas saņem finanšu palīdzību, makroekonomikas korekciju programmas apstiprināšanai, kuriem jābūt saskaņā ar Līgumu par ESM izveidi. (3) Pēc Kipras 2012. gada 25. jūnija finanšu palīdzības pieprasījuma no ESM Padome 2013. gada 25. aprīlī ar Lēmumu 2013/236/ES[2] nolēma, ka Kiprai strikti jāīsteno makroekonomikas korekciju programma. (4) 2013. gada 24. aprīlī ESM valde nolēma principā piešķirt Kiprai stabilitātes atbalstu un apstiprināja Saprašanās memorandu par īpašiem ekonomikas politikas nosacījumiem (“Saprašanās memorands”) un to, ka to paraksta Komisija ESM vārdā. (5) Saskaņā ar Īstenošanas lēmuma 2013/463/ES 1. panta 2. punktu Komisija sadarbībā ar Eiropas Centrālo banku (ECB) un vajadzības gadījumā ar Starptautisko Valūtas fondu (SVF) ir veikusi trešo pārskatu, lai novērtētu progresu, īstenojot pieņemtos pasākumus, kā arī šo pasākumu efektivitāti un ekonomisko un sociālo ietekmi. (6) Tādēļ Lēmums 2013/463/ES būtu jāatjaunina finanšu sektora reformas, fiskālās politikas un strukturālo reformu jomā, īpaši attiecībā uz šādiem elementiem: i) komunikāciju stratēģijas izstrāde par kapitāla kontroles samazināšanas un banku nozares stratēģijas īstenošanas grafiku, kas jāveic kopīgai Kipras Centrālās bankas un Finanšu ministrijas speciālo uzdevumu grupai, ii) savlaicīga paziņošana par banku veiktajām aplēsēm attiecībā uz iespējamo ietekmi uz kapitālu, rentabilitāti un seguma koeficientu, kāda būs jaunieviestajiem un turpmākajiem (ES) noteikumiem par kapitāla prasībām un ienākumus nenesošiem kredītiem, iii) speciālo uzdevumu grupas izveide, lai novērtētu reģistrētu zemes pārdošanas līgumu, kam nav pievienots īpašumtiesību dokuments, apjomu un sniegtu ieteikumus šajā sakarā, iv) uzņēmumu un personu maksātnespējas procedūru reforma, v) Civilprocesa kodeksa un tiesas reglamenta pārskatīšana, lai nodrošinātu ķīlas realizācijas pārskatītā režīma un maksātnespējas pārskatītā režīma netraucētu un efektīvu darbību, vi) primārā deficīta mērķa pārskatīšana, 2014. gadam nosakot to 1,8 % no IKP, vii) valsts veselības aprūpes sistēmas pirmā posma īstenošana, vispirms definējot un pieņemot pilnīgu grafiku virzībai uz valsts veselības aprūpes sistēmu, viii) politikas pārskatīšana attiecībā uz medicīnas preču un pakalpojumu, tostarp zāļu, cenu noteikšanu un to kompensēšanu, ix) privatizācijas struktūras izveide, x) rīcības plāna iesniegšana, lai novērstu trūkumu, kas konstatēts Ekonomiskās sadarbības un attīstības organizācijas (ESAO) globālā foruma par pārredzamības un informācijas apmaiņas jautājumiem nodokļu jomā veiktās salīdzinošās izvērtēšanas 2. posmā, xi) tādas izaugsmes stratēģijas izstrāde, kas balstīta uz Kipras konkurences priekšrocībām, lai palīdzētu Kipras pārvaldes iestādēm sākt strauju ekonomiskā stāvokļa uzlabošanu. Visaptverošu un vērienīgu reformu īstenošanai finanšu, fiskālajā un strukturālajās jomās būtu jānodrošina Kipras valsts parāda stabilitāte vidējā termiņā. (7) Visā Kipras visaptverošo politikas pasākumu kopuma īstenošanas gaitā Komisijai būtu jāsniedz papildu stratēģiski ieteikumi un tehniskā palīdzība konkrētās jomās. Dalībvalstij, kas īsteno makroekonomikas korekciju programmu un saskaras ar nepietiekamu administratīvo kapacitāti, ir jālūdz tehniskā palīdzība Komisijai, kura šim nolūkam var izveidot ekspertu grupas. (8) Kipras pārvaldes iestādēm saskaņā ar spēkā esošajiem valsts noteikumiem un praksi makroekonomikas korekciju programmas sagatavošanā, īstenošanā, uzraudzībā un novērtēšanā būtu jāuzklausa sociālo partneru un pilsoniskās sabiedrības organizāciju viedoklis, IR PIEŅĒMUSI ŠO LĒMUMU. 1. pants Īstenošanas lēmuma 2013/463/ES 2. pantu groza šādi: 1) tā 5. punktu aizstāj ar šādu: “5. Lai atjaunotu tās finanšu sektora stabilitāti, Kipra: i) turpina īstenot banku nozares un kooperatīvo kredītiestāžu nozares pārstrukturēšanu, ii) turpina nostiprināt uzraudzību un regulējumu, iii) veic parāda pārstrukturēšanas satvara reformu un iv) pakāpeniski atceļ kapitāla ierobežojumus saskaņā ar grafiku, vienlaikus saglabājot finanšu stabilitāti. Programmā paredz šādus pasākumus un rezultātus: (a) nodrošināt, ka likviditāte banku nozarē tiek stingri uzraudzīta. Pagaidu ierobežojumi kapitāla brīvai apritei (tostarp skaidras naudas izņemšanai no bankomātiem, maksājumiem un pārvedumiem) tiek stingri uzraudzīti. Mērķis ir veikt šo kontroli tikai tik ilgi, cik tas ir absolūti nepieciešams, lai mazinātu būtisku apdraudējumu finanšu sistēmas stabilitātei. Ierobežojošo pasākumu pakāpeniskas atcelšanas grafika īstenošana turpinās, ievērojot arī kredītiestāžu likviditātes stāvokli. Tiek izstrādāta īpaši pielāgota komunikācijas stratēģija, lai regulāri sniegtu informāciju par minēto grafiku un banku nozares stratēģijas īstenošanā sasniegto. Vietējo banku, kuras atkarīgas no centrālās bankas finansējuma vai saņem valsts atbalstu, finansējums un kapitāla plāni reāli atspoguļo sagaidāmo parādsaistību samazināšanos banku nozarē un ierobežojošo pasākumu pakāpenisku samazināšanos un samazina atkarību no aizņēmumiem no centrālajām bankām, vienlaikus izvairoties no aktīvu pāragras pārdošanas un kredītresursu trūkuma; (b) pielāgot obligātās kapitāla prasības, ievērojot bilances izvērtējuma parametrus un ES līmeņa spriedzes testu; (c) nodrošināt, ka jebkādus pārstrukturēšanas plānus oficiāli apstiprina saskaņā ar valsts atbalsta noteikumiem pirms šāda valsts atbalsta piešķiršanas. Ja citi pasākumi ir nepietiekoši, bankas ar kapitāla deficītu drīkst lūgt rekapitalizācijas atbalstu no valsts, ievērojot valsts atbalsta procedūras. Bankas, kurām ir pārstrukturēšanas plāni, ziņo par sasniegto šo plānu īstenošanā; (d) nodrošināt kredītu reģistra izveidi un darbību, nodrošināt to, ka pašreizējie reglamentējošie noteikumi attiecībā uz aktīvu vērtības samazināšanos, uzkrājumu veidošanu un attiecībā uz rīcību ar nodrošinājumu uzkrājumu veidošanā tiek attiecīgi grozīti, kā arī to, ka tiek savlaicīgi īstenoti ES noteikumi par kapitāla prasībām un ienākumus nenesošiem kredītiem; (e) samazināt ierobežojumus attiecībā uz nodrošinājuma realizāciju. Tas notiek papildus tiesību aktu izstrādei, kas balstās uz visaptverošu reformas satvaru, ar kuru tiek noteiktas pienācīgas uzņēmumu un personu maksātnespējas procedūras, kā arī nodrošināta ķīlas realizācijas pārskatītā režīma un maksātnespējas pārskatītā režīma netraucēta un efektīva darbība. Turklāt pēc reformas jaunais privātā sektora parādu pārstrukturēšanas tiesiskais regulējums tiek pārskatīts un, ja vajadzīgs, tiek definēti papildu pasākumi; (f) īstenot kooperatīvo kredītiestāžu nozares nākotnes struktūras, darbības un dzīvotspējas stratēģiju, ko izstrādājusi Kipras Centrālā banka, apspriežoties ar Komisiju, ECB un SVF; (g) pastiprināt uzņēmumu un mājsaimniecību parādsaistību uzraudzību un izveidot pamatu mērķtiecīgai privātā sektora parādu pārstrukturēšanai, lai sekmētu jaunu aizdošanu un samazinātu kredītu ierobežojumus. Tiek pārskatīta banku nokavēto maksājumu pārvaldības politika un prakse, un vajadzības gadījumā tiek grozīta nokavēto maksājumu pārvaldības direktīva un rīcības kodekss. Netiek ieviesti administratīvi pasākumi, kas traucē banku aizdevuma likmju noteikšanu; (h) turpināt stiprināt noziedzīgi iegūtu līdzekļu legalizācijas novēršanas regulējumu un īstenot rīcības plānu, ar ko nodrošina uzlabotas prakses izmantošanu attiecībā uz klienta uzticamības pārbaudi un uzņēmumu pārredzamību saskaņā ar paraugpraksi; (i) iekļaut spriedzes testus regulārajā ārējā banku uzraudzībā; (j) ieviest obligātas informēšanas prasības, lai nodrošinātu, ka bankas regulāri informē pārvaldes iestādes un tirgus par savas darbības restrukturizācijas gaitu; (k) nodrošināt tādu pārstrukturēšanas pasākumu īstenošanu, kuri veicina kooperatīvo kredītu nozares dzīvotspēju, kad ir izveidots tiesiskais regulējums jaunai pārvaldības struktūrai, kas pārvalda valsts daļu šajā sektorā, un (l) nodrošināt pārvaldības direktīvas pārskatīšanu, cita starpā nosakot sadarbību starp banku iekšējās revīzijas struktūrām un banku uzraugiem.”; 2) tā 7. punktu aizstāj ar šādu: “7. Kipras pārvaldes iestādes 2014. gadā pilnībā īsteno 2014. gada budžeta likumā ietvertos pastāvīgos pasākumus, kas sasniedz vismaz 270 miljonus euro. Tās arī nodrošina kopš 2012. gada decembra pieņemto konsolidācijas pasākumu pilnīgu īstenošanu.”; 3) iekļauj šādu punktu: “7.a Fiskālajā politikā 2015.–2016. gadā Kipras pārvaldes iestādes cenšas sasniegt vispārējās valdības bilanci atbilstīgi korekcijai, ievērojot pārmērīga budžeta deficīta novēršanas procedūras (EDP) ieteikumus.”; 4) šādi groza 8. punktu: a) tā a) apakšpunktu aizstāj ar šādu: “a) ja vajadzīgs, vispārējās un publiskā sektora pensiju sistēmas turpmākas reformas, lai nodrošinātu pensiju sistēmas ilgtermiņa dzīvotspēju, vienlaikus risinot pensiju piemērotības jautājumu;” b) tā e) apakšpunktu aizstāj ar šādu: “e) programmas izstrāde ar mērķi panākt valstij pilnībā un daļēji piederošu uzņēmumu stabilu korporatīvās pārvaldības sistēmu, kā arī privatizācijas plāna pieņemšana, lai palīdzētu uzlabot ekonomikas efektivitāti un atjaunotu parāda stabilitāti;”; 5) panta 10. līdz 13. punktu aizstāj ar šo: “10. Kipra nodrošina, ka tiek īstenoti pieņemtie pasākumi, lai novērstu konstatētos trūkumus tās aktivizācijas politikā. Kipra nekavējoties rīkojas, lai radītu iespējas jauniešiem un uzlabotu viņu nodarbināmības izredzes saskaņā ar Padomes ieteikumu par Jaunatnes garantijas izveidošanu[3]. Jauniešiem paredzēto pasākumu veids, pārvaldība un īstenošana iekļaujas plašākā darba tirgū iesaistīšanas stratēģiju sistēmā un ir saskaņā ar sociālās labklājības sistēmas reformu un pieņemtajiem budžeta mērķiem. 11. Kipra ir gatava pieņemt turpmākus nepieciešamus grozījumus konkrētu nozaru tiesību aktos, lai pilnībā īstenotu Eiropas Parlamenta un Padomes Direktīvu 2006/123/EK[4]. Kipras pārvaldes iestādes turpina uzlabot reglamentēto profesiju darbību. Tiek uzlabots konkurences regulējums, uzlabojot kompetentās konkurences iestādes darbību un nostiprinot valsts regulatīvo iestāžu neatkarību un pilnvaras. 12. Kipra nodrošina to, ka tiek novērsta kavēšanās īpašumtiesības apliecinošu dokumentu izsniegšanā, veic pasākumus, lai paātrinātu šķēršļu likvidēšanu īpašumtiesības apliecinošu dokumentu nodošanas procesā nekustamā īpašuma iegādes gadījumā, kā arī nosaka termiņus ēku sertifikātu un īpašumtiesības apliecinošu dokumentu izsniegšanai. 13. Kipra groza noteikumus par ieķīlāta īpašuma piespiedu pārdošanu un atļauj organizēt privātas izsoles iespējami īsā laikā. Tā paātrina lietu izskatīšanu tiesā un nodrošina tiesā vēl neizskatīto lietu izskatīšanu līdz programmas darbības beigām. Kipra veic pasākumus, lai stiprinātu tās tūrisma nozares konkurētspēju, īstenojot konkrēto rīcības plānu, kas ļautu sasniegt noteiktos kvantitatīvos mērķus, kuri cita starpā iekļauti pārskatītajā Tūrisma stratēģijā 2011.‑2015. gadam. Kipra īsteno gaisa pārvadājumu stratēģiju, kā rezultātā tiek pielāgota Kipras aviācijas ārpolitika, ņemot vērā ES aviācijas ārpolitiku un ES aviācijas nolīgumus, vienlaikus nodrošinot pietiekamu gaisa satiksmi”; 6) panta 14. punkta b) apakšpunktu aizstāj ar šādu: “b) visaptverošu redzējumu attiecībā uz pārstrukturētās enerģētikas un gāzes nozares regulējumu un tirgus organizāciju, ietverot atbilstīgu tirdzniecības regulējumu gāzes piegādēm jūrā, kas vērsts uz to, lai maksimāli palielinātu ieņēmumus, un”; 7) tā 15. punktu aizstāj ar šādu: “15. Kipra iesniedz Komisijai atjauninātu pieprasījumu pēc tehniskās palīdzības programmas darbības laikā. Pieprasījumā norāda un konkretizē tehniskās palīdzības vai konsultāciju jomas, kuras Kipras pārvaldes iestādes uzskata par būtiski svarīgām tās makroekonomikas korekciju programmas īstenošanai.”; 8) pievieno šādu punktu: “16. Izstrādājot visaptverošu un saskaņotu izaugsmes stratēģiju, kas ļautu sākt strauju ekonomiskā stāvokļa uzlabošanu, Kipra iekļauj to savā valsts institucionālajā struktūrā, paredzot papildu devumu notiekošajai valsts pārvaldes un publisko finanšu pārvaldības reformai, citām saistībām Kipras makroekonomikas korekciju programmā un attiecīgām ES iniciatīvām, ņemot vērā Partnerības nolīgumu Eiropas strukturālo un investīciju fondu īstenošanai.”. 2. pants Šis lēmums ir adresēts Kipras Republikai. Briselē, Padomes vārdā – priekšsēdētājs [1] OV L 140, 27.5.2013., 1. lpp. [2] Padomes 2013. gada 25. aprīļa Lēmums 2013/236/ES, kas adresēts Kiprai, par konkrētiem pasākumiem finanšu stabilitātes un ilgtspējīgas izaugsmes atjaunošanai (OV L 141, 28.5.2013., 32. lpp.). [3] Padomes 2013. gada 22. aprīļa Ieteikums par garantijas jauniešiem izveidi (OV C 120, 26.4.2013., 1. lpp.). [4] Eiropas Parlamenta un Padomes Direktīva 2006/123/EK par pakalpojumiem iekšējā tirgū (OV L 376, 27.12.2006., 36. lpp.).